Jacobus Petrus "Os" du Randt (gebore 8 September 1972), is 'n voormalige Suid-Afrikaanse rugbyspeler wat loskopstut vir die Springbokke, Sentrale Cheetahs (Super 14), en die Vrystaat Cheetahs (Curriebeker) gespeel het. Du Randt het vir die Cats in die Super 12 gespeel, maar het na die nuwe Sentrale Cheetahs Super 14 span oorgeskuif nadat die Vrystaat Cheetahs van die Catsspan afgeskei is. Hy was een van die min oorblywende internasionale-vlak spelers van die amateurera wat destyds steeds gespeel het.
Du Randt is in die Oos-Kaapse dorpie Elliot gebore. Hy het sy bynaam aan sy gespierde liggaamsbou te danke. Hy het die eerste keer vir die Springbokke in 1994 uitgedraf en speel in die 1995 Rugby Wêreldbeker wat Suid-Afrika gewen het. Du Randt was in die jare daarna steeds 'n sleutelspeler in die 'Bokspan en is selfs deur die Rugby World-tydskrif aangewys as die tweede beste loskop van alle tye.
Du Randt is die enige Suid-Afrikaanse rugbyspeler wat aan Suid-Afrika se twee Wêreldbeker-oorwinnings deelgeneem het. Hy het in 2007 na afloop van die Wêreldbeker-eindstryd uitgetree.
Ontsluit van "https://af.wikipedia.org/w/index.php?title=Os_du_Randt&oldid=1789917"
Die bladsy is laas op 8 September 2018 om 07:05 bygewerk.